พิษสง “เดลต้า” ทุบ SET ปิดลบ 9 จุด จับตาพรุ่งนี้ไซด์เวย์ รอตัวเลขจ้างงานสหรัฐ
SET ปิดลบ 9 จุด รับความกดดันจากแรงขายหุ้น DELTA และยังไร้ปัจจัยใหม่หนุน สำหรับแนวโน้มพรุ่งนี้คาดแกว่งไซด์เวย์ และรอตัวเลขจ้างงานสหรัฐคืนพรุ่งนี้ ให้แนวต้าน 1,675-1,680 จุด แนวรับ 1,660-1,665 จุด
SET ปิดลบ 9 จุด รับความกดดันจากแรงขายหุ้น DELTA และยังไร้ปัจจัยใหม่หนุน สำหรับแนวโน้มพรุ่งนี้คาดแกว่งไซด์เวย์รอตัวเลขจ้างงานสหรัฐคืนพรุ่งนี้ ให้แนวต้าน 1,675-1,680 จุด แนวรับ 1,660-1,665 จุด
5 ม.ค. 2566

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยวันนี้ดัชนีปรับตัวลดลง จากแรงขายหุ้น DELTA เข้ามากดดันดัชนีเป็นหลัก แม้จะมีแรงซื้อกลุ่มแบงก์เก็งผลประกอบการ รวมถึงกลุ่มสื่อสารและพลังงานต้นน้ำที่มีแรงซื้อกลับเข้ามา แต่ยังไม่สามารถพยุงดัชนีขึ้นมาสู่แดนบวกได้
โดยตลาดหุ้นไทยยังไม่มีปัจจัยหนุนใหม่เข้ามาเพิ่มเติม หลังจากขึ้นนำตลาดหุ้นอื่นในภูมิภาคไปก่อนหน้านี้แล้ว ทำให้มูลค่าในปัจจุบันถือว่าอยู่ในโซนที่ค่อนข้างแพง ทำให้วันนี้เคลื่อนไหวสวนทางกับตลาดหุ้นเอเชีย
สำหรับแนวโน้มพรุ่งนี้คาดแกว่งไซด์เวย์รอปัจจัยจากฝั่งสหรัฐฯ เกี่ยวกับการรายงานตัวเลขการจ้างงานนอกภาคการเกษตรในคืนวันศุกร์นี้ว่าจะออกมาเป็นอย่างไร ซึ่งจะมีผลต่อทิศทางการส่งสัญญาณในการใช้นโยบายการเงินขอธนาคารกลางสหรัฐฯ (เฟด) โดยให้แนวต้าน 1,675-1,680 จุด แนวรับ 1,660-1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 7,467.00 ล้านบาท ปิดที่ 806.00 บาท ลดลง 106.00 บาท
KBANK มูลค่าการซื้อขาย 3,726.30 ล้านบาท ปิดที่ 151.00 บาท ลดลง 0.50 บาท
PTTEP มูลค่าการซื้อขาย 2,880.60 ล้านบาท ปิดที่ 168.50 บาท เพิ่มขึ้น 1.50 บาท
ADVANC มูลค่าการซื้อขาย 2,726.70 ล้านบาท ปิดที่ 201.00 บาท เพิ่มขึ้น 4.00 บาท
SCB มูลค่าการซื้อขาย 2,689.98 ล้านบาท ปิดที่ 110.50 บาท เพิ่มขึ้น 1.50 บาท